GUNKUL ฟุ้งรายได้ปีนี้โตไม่ต่ำกว่า 50% มาที่ราว 5.2 พันลบ.
GUNKUL มั่นใจรายได้ปีนี้โตไม่ต่ำกว่า 50% มาที่ราว 5.2 พันลบ. หลังมีการขยายตัวในธุรกิจทุกภาคส่วนทั้งใน-ตปท.
16 เม.ย. 2558

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัทมั่นใจรายได้ปีนี้จะเติบโตไม่ต่ำกว่า 50% จากปีก่อน มาที่ราว 5.2 พันล้านบาท ซึ่งเป็นการเติบโตอย่างมีเสถียรภาพจากการขยายตัวในธุรกิจทุกภาคส่วนทั้งในและต่างประเทศ ขณะที่บริษัทยังคงให้ความสำคัญในการพัฒนา โครงการต่างๆ พร้อมกับตั้งเป้าที่จะเป็นผู้นำธุรกิจไฟฟ้าพลังงานทดแทนอย่างครบวงจรทั้งการเป็นผู้ผลิตไฟฟ้า รวมถึงงานรับเหมาก่อสร้างโรงไฟฟ้า (EPC) ด้วย
ขณะที่การประชุมสามัญผู้ถือหุ้นประจำปี 2558 ที่ผ่านมานั้น ที่ประชุมผู้ถือหุ้นมีมติอนุมัติให้เพิ่มทุนจดทะเบียนของบริษัทจาก 879.99 ล้านบาท เป็น 1,099.99 ล้านบาท โดยการออกหุ้นสามัญเพิ่มทุนใหม่จำนวน 220 ล้านหุ้น มูลค่าที่ตราไว้ (พาร์) หุ้นละ 1 บาท เพื่อรองรับการจ่ายเงินปันผล
สำหรับผลการดำเนินงานงวดปี 57 ให้แก่ผู้ถือหุ้นเดิมของบริษัท โดยจ่ายเป็นเงินสดในอัตราหุ้นละ 0.028 บาท คิดเป็นเงิน 24.80 ล้านบาท และจ่ายเป็นหุ้นปันผลในอัตรา 4 หุ้นเดิม ต่อ 1 หุ้นปันผล  และได้กำหนดวันที่ไม่ได้รับสิทธิปันผล (XD) คือวันที่ 21 เม.ย.และกำหนดจ่ายเงินปันผลในวันที่ 8 พ.ค.58
นอกจากนี้ ผู้ถือหุ้นยังมีมติอนุมัติการเข้าซื้อหุ้นและลงทุนโครงการโรงไฟฟ้าพลังงานลม กำลังการผลิต  50 เมกะวัตต์  ของบริษัท โคราชวินด์เอ็นเนอร์ยี จำกัด  และสนับสนุนให้เดินหน้าก่อสร้างโครงการโรงไฟฟ้าพลังงานลม วายุวินด์ฟาร์ม กำลังการผลิต  60  เมกะวัตต์ ของ บริษัท พัฒนาพลังงานลม จำกัด   โดยได้ลงนามสัญญาสินเชื่อเพื่อสนับสนุนโครงการดังกล่าวเรียบร้อยแล้ว
อีกทั้งคณะกรรมการบริษัทยังได้แจ้งให้ผู้ถือหุ้นทราบถึงการลงทุนในโครงการโรงไฟฟ้าพลังงานลม ของบริษัท กรีโนเวชั่น จำกัด กำลังการผลิต 60 เมกะวัตต์ ส่งผลทำให้ปัจจุบัน GUNKUL มีโครงการโรงไฟฟ้าพลังงานลมทั้งสิ้น 3 โครงการ กำลังการผลิตรวม 170 เมกะวัตต์ โดยบริษัทยังคงเดินหน้าขยายธุรกิจพลังงานทดแทนอย่างต่อเนื่อง ควบคู่ไปกับธุรกิจ รับเหมาก่อสร้างโรงไฟฟ้า และเทรดดิ้ง